  Руслан Нуриахметов Анжелика Тихонова корреспондент Удмуртиысь 57 дышетӥсьёс «Педагог года – 2022» элькун вожвылъяськонлэн кыкетӥ люкетаз потӥзы. Со сярысь улосвылысь дышетонъя но тодосъя министерстволэн пресс-службаез ивортӥз. Туэ конкурслэн нырысетӥ, быръён, люкетаз 294 куриськонъёс вуизы. Тужгес трос ужъёс Ижкарысь дышетӥсьёс сётӥзы – 100-лэсь ятыр. Озьы ик трос куриськонъёс Воткаысь, Сарапулысь, Эгра, Дэри ёросъёсысь вуизы. Пыриськисьёслэн шоро-куспо арлыдзы 30-40 арес луиз. «Конкурс элькунысь тужгес усто дышетӥсьёслэсь ужан амалъёссэс вӧлмытыны юрттэ. Шумпоттэ, вожвылъяськонмы арысь аре золгес но золгес вӧлме, пыриськисьёс тросгес но тросгес луо. Туэ конкурслэн ӧриезлы ватсаса пумиськонъёс ортчытоно луиз, малы ке шуоно котькуд номинациын вить устооссэ бырйыны туж шуг вал, ваньмыз ик пыриськисьёс оскымонэсь» Светлана Болотникова, Удмуртиысь дышетонъя но тодосъя министр Дышетӥсьёс 11 номинациосъя вожвылъяськозы. Туэ тужгес трос куриськонъёс «Педагогический дебют» но «Учитель будущего» номинациосы вуизы. Со ӧръёсъя 116 дышетӥсьёс кужымзэс мертаны кариськизы. Озьы ик трос мылкыд карисьёс ватсаса тодон-валан сётӥсьёс но классэн кивалтӥсьёс пӧлын вал, котькудӥзъя быдэн 34 куриськонъёс лыктӥзы. Конкурслэн кыкетӥ люкетаз потэмъёсын чӧлсконпусъя тодматскыны луэ. Кыкетӥ тур 22-тӥ южтолэзе очной амалэн ортчоз. Кык нунал ӵоже котькуд номинациын быдэн одӥг вормисез шараялозы. Бӧрысь со 11 дышетӥсьёс куинетӥ туре пыриськозы. Отын соос мастер-класс возьматозы но «Профессиональный разговор» ток-шоуэ пыриськозы, кытын дышетонэн герӟаськем сюлэмшугъяськытӥсь юанъёсты сэрттозы-ертчозы. Вормисьлэн но валтӥсь кузьымез басьтӥсьлэн нимыз 25-тӥ южтолэзе тодмо луоз. Вожвылъяськон кык арлы огпол ортче. Со быгатонлыко дышетӥсьёсты шараян, соослэсь мерлыко инлыксэс, дышетон ужлэсь данзэ будэтон понна радъяське. Тодэ вайытом, Удмуртиысь дышетӥсьёс но анай-атайёс «Лучший кинопедагог» вожвылъяськонэ пыриськыны быгато. Тегъёс: Дышетон дышетӥсьёс Дышетонлэнарез Удмуртия вожвылъяськон Ижкар  